અલોન્ગથી પાસીઘાટનું અંતર 110 કિ.મીનું છે. આ સમગ્ર રસ્તો નદીની સમાંતર જાય છે, એટલે વિવિધ સ્થળે નદીનાં જુદાં જુદાં રૂપ નિહાળતાં ક્યારે પાસીઘાટ પહોંચી જવાય છે તેની ખબર જ પડતી નથી. અલોન્ગથી નીકળતાં જ સિયેમ નદી તમારી સાથીદાર બની જાય છે, એકાદ કલાકનું અંતર કાપ્યા પછી, સિયોમનો સિયાંગ સાથે સંગમ થાય છે તે સ્થળે પહોંચાય છે. અહીં સિયોમના ભૂરા પાણી સાથે સિયાંગનું લીલું પાણી ભળતાં અદ્દભુત સંગમ સર્જાય છે ! સિયાંગ એટલે સમગ્ર ઉત્તર-પૂર્વના રાજ્યોની જીવનદાત્રી બ્રહ્મપુત્રનું આગોતરું રૂપ. ચીનના તિબેટમાં આવેલ કૈલાસ માનસરોવરમાંથી ઉદ્દભવ પામી વહેતી આ નદી તિબેટમાં ત્સાન્ગપોના નામે ઓળખાય છે. અરુણાચલના અપર સિયાંગનું નામ મેળવે છે અને અરુણાચલ પ્રદેશના જિલ્લાઓને પોતાનું નામ આપે છે. આ રસ્તામાં સિયાંગના વિવિધ સ્વરૂપ જોવા મળે છે. ક્યારેક શાંત તો ક્યારેક રૌદ્ર સ્વરૂપ ધારણ કરી પર્વતો અને શિલાઓને ચીરતી સિયાંગ પાસીઘાટનાં મેદાનો તરફ દોડતી જોવા મળે છે.